Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS TARYBOS 2021 M. KOVO 25 D. SPRENDIMO NR. T3-71 „DĖL PRIENŲ RAJONO SAVIVALDYBĖS MOKYKLŲ TINKLO PERTVARKOS 2021–2025 M. BENDROJO PLANO PATVIRTINIMO“ PAKEITIMO“ PROJEKTO AIŠKINAMASIS RAŠTAS

Sprendimo projekto tikslai:

Parengto sprendimo projekto tikslas – pakeisti Prienų rajono savivaldybės mokyklų tinklo pertvarkos 2021–2025 m. bendrąjį planą (toliau – Planas), patvirtintą Prienų rajono savivaldybės tarybos 2021 m. kovo 25 d. sprendimu Nr. T3-71 „Dėl Prienų rajono savivaldybės mokyklų tinklo pertvarkos 2021–2025 m. bendrojo plano patvirtinimo“.

Uždaviniai:

1. Vadovaujantis Mokyklų, vykdančių formaliojo švietimo programas, tinklo kūrimo taisyklių 11 punktu, siekti efektyvesnio mokymo lėšų panaudojimo, ugdymo kokybės užtikrinimo ir įtraukiojo ugdymo nuostatų įgyvendinimo, sukuriant jungtines mokyklas: Prienų r. Dzūkijos gimnaziją (Jiezno gimnazija ir Stakliškių gimnazija), Prienų r. Užnemunės pagrindinę mokyklą (Išlaužo, Balbieriškio ir Pakuonio pagrindinės mokyklos), Prienų r. Suvalkijos gimnaziją (Veiverių Tomo Žilinsko gimnazija ir Skriaudžių pagrindinė mokykla).

2. Užtikrinti švietimo prieinamumą sudarant mokiniams sąlygas mokytis nekeičiant dabartinės jų mokymosi vietos.

3. Išlaikyti turimą švietimo programų įvairovę bei mokyklų turimas vertybes, kultūrą ir tradicijas.

Siūlomos teisinio reguliavimo nuostatos:

Šis sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos švietimo įstatymo 28 straipsnio 8 dalimi, 44 straipsnio 4 dalimi, 58 straipsnio 1 dalies 3 punktu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

Laukiami rezultatai:

Prienų rajono savivaldybės tarybai priėmus sprendimą ir pakeitus Planą, jame bus numatyti Prienų r. mokyklų tinklo pokyčiai, kurie leis išlaikyti turimą mokyklų tinklą ir užtikrinti švietimo prieinamumą sudarant mokiniams sąlygas mokytis nekeičiant dabartinės jų mokymosi vietos; padės efektyviau naudoti mokymo lėšas, užtikrinti ugdymo kokybę ir įtraukiojo ugdymo nuostatų įgyvendinimą.

Lėšų poreikis ir šaltiniai:

Naujų mokyklų įregistravimo, antspaudų gamybos išlaidos būtų maždaug 250,00 Eur. Sutaupytos valdymo lėšos (maždaug 15 754,00 Eur per mėnesį, 189 048,00 Eur per metus) būtų skiriamos švietimo įstaigų ugdymo aplinkos modernizavimo reikmėms.

Kiti sprendimui priimti reikalingi pagrindimai, skaičiavimai ar paaiškinimai:

Mokyklų tinklas Prienų rajono savivaldybėje yra tvarkomas vadovaujantis Planu, patvirtintu Prienų rajono savivaldybės tarybos 2021 m. kovo 25 d. sprendimu Nr. T3-71. Šio Plano 19.3 papunktyje įteisinta principinė nuostata, kad, atsiradus poreikiui, kiekvienos mokyklos reorganizavimo, likvidavimo ar struktūrinio pertvarkymo klausimą Prienų rajono savivaldybės taryba sprendžia individualiai. Prienų rajono savivaldybės 2022 m. kovo 24 d. sprendimu Nr. T3-72 Planas buvo pakeistas ir numatyta, kad gimnazijose vykdoma stebėsena dėl atitikties Lietuvos Respublikos Vyriausybės 2011 m. birželio 29 d. nutarimu Nr. 768 patvirtintoms Mokyklų, vykdančių formaliojo švietimo programas, tinklo kūrimo taisyklėms ir jų pakeitimams. Plano įgyvendinimo stebėsenos duomenimis, Prienų r. savivaldybėje vis dar išlieka mokinių skaičiaus mažėjimo tendencija; ne visos gimnazijos yra pajėgios III gimnazijos klasėje surinkti ne mažiau kaip po 21 mokinį; tik keturios mokyklos iš dešimties yra didesnės nei 200 mokinių ir tai lemia, kad Prienų rajono savivaldybė patenka tarp trečdalio Lietuvos savivaldybių, kuriose būklė pagal šį rodiklį yra prasčiausia. Tokia situacija kelia grėsmių mažesnių mokyklų išlikimui, ji išliks ir ateityje, kadangi gimstamumas Prienų r. seniūnijose yra mažėjantis (žr. 1 lentelę):

1 lentelė. Gimstamumas Prienų r. seniūnijose 2019–2024 m. (šaltinis – Prienų r. sav. administracijos duomenys)

Seniūnijos pavadinimas	2019 m.	2020 m.	2021 m.	2022 m.	2023 m.	2024 m.	Bendras skaičius
Balbieriškis	15	21	16	16	14	15	97
Išlaužas	6	10	7	13	4	7	47
Jieznas	19	12	13	11	6	11	72
Naujoji Ūta	1	2	8	4	5	3	23
Pakuonis	12	7	11	9	8	5	52
Prienai	62	66	53	53	41	58	333
Stakliškės	20	13	21	13	8	14	89
Šilavotas	14	16	10	12	9	10	71
Veiveriai	32	32	34	30	30	23	181

Į tai atsižvelgiant buvo pripažintas poreikis peržiūrėti turimą mokyklų tinklą ir atlikti šiuo metu galiojančio Plano keitimą. Todėl Prienų r. savivaldybės administracijos (toliau – Administracijos) direktoriaus 2025 m. sausio 28 d. įsakymu Nr. A3-52 „Dėl darbo grupės Prienų rajono savivaldybės mokyklų tinklo pertvarkos 2021–2025 m. bendrojo plano pakeitimo projektui parengti sudarymo“ sudaryta darbo grupė, kurios sudėtyje buvo Administracijos, valdančiosios koalicijos ir opozicijos bei mokyklų atstovai, parengė Plano pakeitimo projektą (pridedamas lyginamasis variantas). Mokytojų kvalifikacijų atnaujinimo ir įdarbinimo planas bei Mokinių vežiojimo užtikrinimo planas nebuvo rengiamas, kadangi dėl planuojamos reorganizacijos spręstinų klausimų dėl mokytojų įdarbinimo ir mokinių vežiojimo nekyla. Šiame Plano pakeitimo projekte numatyta reorganizuoti sujungimo būdu:

Prienų r. Jiezno gimnaziją (1–12 kl. – 188 mokiniai) ir Prienų r. Stakliškių gimnaziją (1–12 kl. – 153 mokiniai, 11 kl. nesuformuota);

Prienų r. Veiverių Tomo Žilinsko gimnaziją (1–12 kl. – 305 mokiniai) ir Prienų r. Skriaudžių pagrindinę mokyklą (1–10 kl. – 146 mokiniai);

Prienų r. Išlaužo pagrindinę mokyklą (1–10 kl. – 120 mokinių), Prienų r. Balbieriškio pagrindinę mokyklą (1–10 kl. – 114 mokinių) ir Prienų r. Pakuonio pagrindinę mokyklą (1–10 kl. – 36 mokiniai).

Tokie sprendimai leistų vietoj septynių minėtų mokyklų įsteigti tris naujus juridinius vienetus (jungtines mokyklas) ir į Prienų r. mokyklų tinklą žiūrėti kompleksiškai bei tvariai, užtikrinti švietimo prieinamumą sudarant mokiniams sąlygas mokytis nekeičiant dabartinės jų mokymosi vietos, keisti Prienų r. mokyklų tinklą kaip sistemą, o ne įgyvendinti pavienius pokyčius. Šioms nuostatoms pritarė ir Nacionalinė švietimo agentūra, atsakydama į Prienų rajono savivaldybės mero 2025 m. kovo 6 d. raštą Nr. R-3 1203 „Dėl siūlymų Prienų rajono savivaldybės mokyklų tinklo pertvarkos 2021–2025 m. bendrojo plano pakeitimo projektui“. Įgyvendinus minėtus sprendimus būtų sudarytos galimybės išlaikyti turimą švietimo programų įvairovę bei ekonomiškiau ir efektyviau naudoti valstybės ir savivaldybės biudžetų lėšas – tai daryti įpareigoja Mokyklų, vykdančių formaliojo švietimo programas, tinklo kūrimo taisyklių 3 punktas. Reorganizavimas sujungimo būdu realizuotų lygiateisę mokyklų partnerystę, kuri svarbi jų vertybių, kultūros ir tradicijų išsaugojimui.

Siekiant įtraukti suinteresuotas grupes į sprendimų dėl mokyklų tinklo priėmimą buvo konsultuojamasi su gyventojais paskelbiant Plano pakeitimo projektą viešai savivaldybės interneto svetainėje ir kviečiant gyventojus teikti siūlymus (siūlymų negauta). Plano pakeitimas ir šį pakeitimą paskatinę duomenys bei argumentai pristatyti kiekvienos mokyklos bendruomenei ir žodžiu bei, esant poreikiui, raštu atsakyta į kylančius klausimus. Vadovaujantis Mokyklos bendruomenės sprendimų dėl savivaldybės mokyklų tinklo kūrimo priėmimo tvarkos aprašu, patvirtintu Lietuvos Respublikos švietimo, mokslo ir sporto ministro 2011 m. liepos 5 d. įsakymu Nr. V-1212, raštu kreiptasi į planuojamų reorganizuoti mokyklų bendruomenes, kad jos priimtų sprendimą dėl numatyto mokyklos reorganizavimo. Iš septynių minėtų mokyklų penkios pritarė planuojamai reorganizacijai (Prienų r. Išlaužo pagrindinės mokyklos 2025-03-04 raštas Nr. D3-6, Prienų r. Jiezno gimnazijos 2025-03-05 raštas Nr. D3-27, Prienų r. Pakuonio pagrindinės mokyklos 2025-03-04 raštas Nr. V8-14, Prienų r. Stakliškių gimnazijos 2025-03-04 raštas Nr. SD-12, Prienų r. Veiverių Tomo Žilinsko gimnazijos 2025-03-03 raštas Nr. V11-26), dvi – Balbieriškio pagrindinė mokykla (Prienų r. Balbieriškio pagrindinės mokyklos 2025-03-05 raštas Nr. D3-15) ir Skriaudžių pagrindinė mokykla (Prienų r. Skriaudžių pagrindinės mokyklos 2025-03-04 raštas Nr. V7-29) – nepritarė. Balbieriškio pagrindinėje mokykloje 2024–2025 m. m. 1–10 kl. mokosi 114 mokinių, iš jų 56 pavežami, 4 – ne į artimiausią mokyklą. Gimstamumas Balbieriškio seniūnijoje yra mažėjantis (2020 m. – 21, 2021 m. – 16, 2022 m. – 16, 2023 m. – 14, 2024 m. – 15 vaikų). Veiverių seniūnijoje yra dvi mokyklos: Veiverių Tomo Žilinsko gimnazija ir Skriaudžių pagrindinė mokykla, joms abiem įtaką daro gimstamumas Veiverių seniūnijoje, kuris yra taip pat mažėjantis (2020 m. – 32, 2021 m. – 34, 2022 m. – 30, 2023 m. – 30, 2024 m. – 23 vaikai). Skriaudžių pagrindinėje mokykloje 2024–2025 m. m. 1–10 kl. mokosi 146 mokiniai, iš jų 93 pavežami, iš jų 47 – ne į artimiausią mokyklą. Atsižvelgiant, kad šios dvi mokyklos atitinka daugumą Mokyklų, vykdančių formaliojo švietimo programas, tinklo kūrimo taisyklėse, numatytų būtinųjų kriterijų, nėra svarstomas jų likvidavimo ar prijungimo prie didesnių mokyklų klausimas, tačiau siūlomas reorganizavimas sujungimo būdu.

Kaip numatyta Mokyklų, vykdančių formaliojo švietimo programas, tinklo kūrimo taisyklėse, dėl nepritarimo atvejų buvo kreiptasi į švietimo, mokslo ir sporto ministro įgaliotą instituciją, t. y. Nacionalinę švietimo agentūrą (toliau – NŠA), pateikiant Plano keitimo projektą ir Balbieriškio bei Skriaudžių mokyklų bendruomenių sprendimus. Atsakydama į raštą NŠA teigia: „vertiname ir palaikome savivaldybės iniciatyvą kompleksiškai tobulinti mokyklų tinklą, užtikrinant švietimo prieinamumą sudarant mokiniams sąlygas mokytis nekeičiant dabartinės jų mokymosi vietos, sudarant galimybes išlaikyti turimą švietimo programų įvairovę, ekonomiškiau ir efektyviau naudoti valstybės ir savivaldybės biudžetų lėšas.“ Rašte minimas NŠA siūlymas mokyklų bendruomenėms pateikti išsamią, konkrečią, duomenimis ir įsipareigojimais pagrįstą informaciją apie numatomą reorganizaciją buvo realizuotas susitikimuose su mokyklų bendruomenėmis paaiškinant šiuos aspektus žodžiu bei raštu. NŠA rašte konstatuojama, kad „vadovaujantis Civiliniu kodeksu, Lietuvos Respublikos biudžetinių įstaigų įstatymu, Švietimo įstatymu, priimti sprendimus dėl mokyklų likvidavimo, reorganizavimo ar pertvarkos yra mokyklos savininko teises ir pareigas įgyvendinančios institucijos prerogatyva.“ Į tai atsižvelgdama galutinį argumentuotą sprendimą turi priimti Savivaldybės taryba.

Lyginamasis variantas:

Pateikiamas.

PRIDEDAMA:

1. Nacionalinės švietimo agentūros 2025-03-14 raštas Nr. SD-763, 2 l.;

2. Prienų rajono savivaldybės mokyklų tinklo pertvarkos 2021–2025 m. bendrojo plano IX skyriaus keičiamų punktų lyginamasis variantas, 10 l.

Švietimo ir sporto skyriaus vedėjas	Rimvydas Zailskas